P r e d k l a d a c i a   s p r á v a
Návrh na uzavretie Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) sa predkladá na rokovanie Legislatívnej rady vlády SR ako iniciatívny materiál.
Dohoda ako celok predstavuje ďalší krok na ceste k intenzívnejším politickým, obchodným a hospodárskym vzťahom medzi Európskou úniou (ďalej len „EÚ“) a Gruzínskom. Cieľom dohody je v tejto súvislosti najmä prispieť k posilneniu demokracie, ako aj k politickej a inštitucionálnej stabilite Gruzínska a zároveň napomôcť postupnej hospodárskej integrácii Gruzínska do vnútorného trhu EÚ, a to najmä prostredníctvom vytvorenia prehĺbenej a komplexnej zóny voľného obchodu (tzv. DCFTA – Deep and Comprehensive Free Trade Area).
Dohoda sa rovnako zameriava aj na širšiu spoluprácu medzi zmluvnými stranami, a to osobitne v oblasti zahraničnej a bezpečnostnej politiky, v oblasti slobody, bezpečnosti             a spravodlivosti, ďalej v rámci dopravy, energetiky, informačnej spoločnosti, životného prostredia, výskumu, technického rozvoja, regionálneho rozvoja, občianskej spoločnosti, ochrany spotrebiteľa, zamestnanosti, sociálnej politiky, kultúry, audiovízie, médií či športu.
Za Slovenskú republiku (ďalej len „SR“) bola dohoda s výhradou ratifikácie podpísaná predsedom vlády p. Robertom Ficom na okraj Európskej rady dňa 27. júna 2014. 
Z hľadiska slovenského zmluvného práva je predkladaná dohoda tzv. zmiešanou úniovou zmluvou (t.j. zmluvou, ktorá pokrýva oblasť spoločných právomocí EÚ a členských štátov       a ktorej zmluvnými stranami sú EÚ, resp. Európske spoločenstvo pre atómovú energiu a ich členské štáty na jednej strane a tretia krajina, v tomto prípade Gruzínsko, na strane druhej). Z tohto dôvodu bude dohoda predložená na rokovanie vlády SR až po jej podpise. 
Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Z hľadiska vnútroštátnych predpisov SR ide o medzinárodnú zmluvu prezidentskej povahy. Z kategórií vymedzených v článku 7 odsek 4 Ústavy SR ide o medzinárodnú politickú zmluvu a o medzinárodnú hospodársku zmluvu všeobecnej povahy. Je preto potrebné, aby s dohodou vyslovila súhlas Národná rada SR. Súčasne je potrebné, aby Národná rada SR rozhodla podľa článku 86 písmeno d) Ústavy SR o tom, že dohoda má prednosť pred zákonmi podľa článku 7 odsek 5 Ústavy SR. Z kategórií vymedzených v článku 7 odsek 5 Ústavy SR ide o medzinárodnú zmluvu, na ktorej vykonanie nie je potrebný zákon. Vnútroštátny schvaľovací proces bude ukončený ratifikáciou prezidentom SR.
V zmysle vlastného článku 431 odsek 2 nadobudne dohoda platnosť prvý deň druhého mesiaca nasledujúceho po dni uloženia poslednej ratifikačnej listiny alebo listiny o schválení.
Dohoda nebude mať vplyv na verejné financie, životné prostredie, podnikateľské prostredie, na informatizáciu spoločnosti a nebude mať ani sociálny vplyv.